Bagdadin taistelu oli 29. tammikuuta – 10. helmikuuta 1258 käyty piiritys ja taistelu Bagdadin kaupungin hallinnasta abbasidikalifi al-Mustasimin ja mongolipäällikkö Hülegün joukkojen välillä. Piiritys päättyi suhteellisen nopeasti mongolien voittoon. Kuten mongoleilla oli usein tapana antautumatta jättäneiden kaupunkien suhteen, suuri osa Bagdadin asukkaista surmattiin. Myös sunnalaisen maailman hengellinen pää kalifi teloitettiin. Mongolit jatkoivat vielä valloituksiaan Lähi-idässä, kunnes he kärsivät tappion Ain Jalutin taistelussa vuonna 1260.